මෙරට සෞඛ්‍ය සේවාව ආසියාතික රටවලට හොඳ පූර්වාදර්ශයක් බව භූතාන රාජකීය ආණ්ඩුවේ සෞඛ්‍ය ඇමැති ටැන්ඩින් වැන්චැක් මහතා පැවසීය.දියුණු වෙමින් පවතින වෙනත් රටවලට සාපේක්ෂව ශ්‍රී ලංකාවේ සෞඛ්‍ය සේවාව ඉතාම දියුණු මට්ටමක පවතින්නේ යැයි ද ඒ මහතා ප්‍රකාශ කළේය.සෞඛ්‍ය ඇමැති මෛත්‍රීපාල සිරිසේන මහතා සහ භූතාන සෞඛ්‍ය ඇමැතිවරයා අතර සුහද හමුවක් ඊයේ (18) පැවැති අතර එහිදී දෙරට අතර අන්‍යෝන්‍ය සම්බන්ධතාවය හා මිත්‍රත්වය වැඩිදියුණු කර ගැනීම පිළිබඳව දිර්ඝ ලෙස සාකචිඡාවිණි.දැනට භූතානයේ ක්‍රියාත්මක සෞඛ්‍ය අංශ වැඩිදියුණු කිරීම සඳහා ශ්‍රී ලංකාවේ සෞඛ්‍ය සේවාවෙන් ලබාගත හැකි දේ පිළිබඳව ද ඒ මහතා මෙහි දී සාකචිඡා කළේය.භූතාන සෞඛ්‍ය ඇමැතිවරයා සෞඛ්‍ය ඇමැති මෛත්‍රිපාල සිරිසේන මහතාට වැඩි දුරටත් පවසා සිටියේ පසුගිය දා තමන් පේරාදෙණිය විශ්වවිද්‍යාලයේ සංචාරයක නිරත වූ බවත්, එහි දී ශ්‍රී ලංකාවේ නේවාසිකව ඉගෙනුම ලබන භූතාන රාජ්‍යයේ ශිෂ්‍ය ශිෂ්‍යාවන් 150දෙනෙකු පමණ තමන්ට මුණගැසීමට ලැබුණු බවත් ය.ශ්‍රී ලංකා රජයෙන් එම සිසු සිසුවියන්ට ලබා දී ඇති පහසුකම් හා දැනුම ලබාදීම පිළිබඳව මෙරට රජයට විශේෂයෙන් ස්තූතිවන්ත වන බව ද ඒ මහතා ප්‍රකාශ කළේය.තිස් වසරක කුරිරු යුද්ධය අවසන් කර ඉතා කෙටි කලකින් ශ්‍රී ලංකාව ලබා ඇති දියුණුව හා සංවර්ධනය පිළිබඳ තමන් පුදුම වන බවත් ශ්‍රී ලංකාවේ සෞඛ්‍ය සේවාවන් ඉතා දියුණු තත්ත්වයක පවතින බවත් හෙතෙම පැවැසීය.